Lokakuu 2026

Tiedote Vähänkyrön seurakunnan v. 2027 rippikoulujen alussa. Asioita on paljon. Lukekaa tämä tiedote kokonaisuudessaan ennen ilmoittautumista.

(Huomioikaa, että Vaasan suomalaisella seurakunnalla on omat kotisivut, omat rippikoulut, omat aikataulut ja oma ilmoittautumislinkki. Joskus on tullut sekaannuksia)

Lyhyesti. Vähänkyrön rippikoulut etenee suurin piirtein seuraavasti:
Syyslomaan mennessä kotisivuilla julkaistaan tämä tiedote (sekä word että pdf). 
Tämä tiedote säilyy kotisivuilla koko rippikouluvuoden konfirmaatioon saakka. 
Syyslomaan mennessä jaetaan paperisia merkintävihkoja. 
Kaikki rippikoululaiset, myös muualle menevät, keräävät oman vihkon ohjeiden mukaisesti. 
Vihkoja voi kysyä Jounilta ja Päiviltä. 
Vihkoja on saatavilla myös kirkkoherranvirastosta sen aukioloaikoina. 
Syyslomaan mennessä aukeaa sähköinen ilmoittautumislinkki. 
Linkki löytyy kotisivuilta rippikoulun kohdasta ja kirkollisten ilmoitusten kohdasta. 
Ilmoittautumislinkki on avoinna isänpäivään 8.11. klo 23.00 saakka. 
Tarjolla on kaksi leiriä ja päiväkoulu. 
Joka ryhmälle järjestetään oma konfirmaatio. 
Ryhmäjaon tekeminen menee seurakuntavaalien vuoksi varmaan joulukuulle.
Talven mittaan jokainen nuori kerää merkinnät merkintävihkoon. 
Täysi vihko antaa oikeuden osallistua lähijaksolle.  
Ennen lähijaksoa (leiri/päiväkoulu) lähetetään ryhmäkohtainen kirje.
Ennen lähijaksoa on myös ryhmäkohtaiset vanhempainillat.
Talven kuluessa on jonkin verran sekä ryhmäkohtaista että kaikille yhteistä viestintää. Viestit lähetetään sähköpostiosoitteisiin.
Myös vanhemmat voivat lähettää kysymyksiä Jounille tai päiville sähköpostilla tai tekstiviestillä/WhatsApp.

Vähänkyrön kirkko menee marraskuulla remonttiin. Sen vuoksi vuoden 2027 leirien konfirmaatiot pidetään Isonkyrön kirkossa. Päiväkoulun konfirmaatio pidetään Vähänkyrön seurakuntatalolla. Kaikki aikataulut tarkemmin tässä tiedotteessa myöhemmin. 

Tämän rippikouluvuoden aikana Vähänkyrön seurakunnan kotisivut siirtyvät uudelle pohjalle. Uudet kotisivut aukeavat näillä näkymin tammikuussa 2027. Tämäkin vielä. Siirtymävaiheessa kaikki tarvittava info löytyy sekä vanhoilta sivuilta että heti myös uusilta sivuilta. 


Mutta, mennään asioita alusta alkaen nyt hieman tarkemmin. Tämä on pitkä tiedote.

Ilmoittautuminen rippikouluihin tapahtuu sähköisesti
Ilmoittakaa nuori rippikouluun. Näin saamme nuoren yhteystiedot ja myös perheen yhteystiedot. Ilmoittautuminen tapahtuu sähköisesti linkin kautta. Linkki avautuu kotisivuille syyslomaan mennessä. 

Leirejä on kaksi, hiihtolomalla ja kesäkuulla. Myös päiväkoulu on hyvä vaihtoehto. Miettikää rauhassa teidän perheelle sopivaa vaihtoehtoa. Ilmoittautumisen nopeus ei vaikuta ryhmäjakoon. Ilmoittautumislinkki on avoinna sunnuntaihin 8.11.2026 klo 23.00 saakka. Ryhmien jakamisen vaikeudesta lisää tuonnempana. 

Ilmoittautuminen täytyy tehdä yhdessä huoltajan kanssa, sillä tietoihin tulee myös huoltajan (tai molempien huoltajien) yhteystiedot. Olkaa huolellisia, että kaikki tiedot tulevat oikein. 

Rippikoulujen käynnistymisen alkuvaiheessa me tavoittelemme kaikkia niitä perheitä, joissa on rippikouluikäinen nuori. Ilmoittautumisen edetessä me saamme yhteyden perheisiin. Toivottavasti kaikki perheet ottavat yhteyttä ja kertovat nuoren tilanteen. Erityisesti muualle rippikouluun menevien on tärkeää jakaa tieto myös meille. 

Tiedottaminen on paperitonta 
Emme käytä paperista kirjepostia. Läpi koko rippikoulun ajan tiedotamme asioista sähköpostilla. Yhteystietoja käytetään konfirmaatioon saakka. Rippikoulun jälkeen tiedot poistetaan.

Ryhmätoive
Ilmoittautumisen yhteydessä jokainen saa valita ryhmätoiveen, minkä pohjalta ryhmiä aletaan muokata.  Perusteluissa on hyvä mainita kaikki asiat, jotka teidän mielestänne pitäisi huomioida ryhmäjakoa tehtäessä (esimerkiksi kiusaamistapaukset, harrastusten aikataulut, sukulaissuhteet). Valitettavan usein vasta jälkikäteen tulee esiin asioita, jotka olisi aivan hyvin voitu huomioida ryhmiä jaettaessa. Kun ryhmäjako on julkistettu, siihen on harvoin tehty muutoksia, ainoastaan hyvin painavista syistä. 

Ryhmän valinta ja kaverit
Ilmoittautumisen yhteydessä voi esittää myös kaveritoiveen. Pyrimme tekemään ryhmäjaon niin, että samassa ryhmässä olisi ainakin yksi kaveri. Mutta tämä edellyttää, että kaveritoive on mainittu (1-2 kaveria). Ja että myös kaverin perhe on ilmoittanut teidän nuoren kaveritoiveeksi. 

Ryhmäjakoa tehtäessä arvioimme, onko perheelle tärkeintä aikataulu vai kaveritoive. Nimittäin jos ilmoittautumisen yhteydessä painotetaan ryhmätoivetta, silloin ei kaveritoivetta välttämättä voida toteuttaa. Ja toisinpäin. 

Ryhmäjaon tekemisen kannalta olisi helpointa, jos mahdollisimman monen nuoren kohdalla ei ryhmällä olisi niin merkitystä. Vaan nuoren kohdalla mainittaisiin ainoastaan kaveritoive (1-2 kaveria). 
Jos tällainen on mahdollista, sen voi mainita hakemuksen lopussa olevassa selitekentässä. Kertokaa siellä mahdollisuudesta, että leirin ajankohdalla ei ole niin väliä, vaan tärkeämpää on kaveritoive. Kiitos jo etukäteen näistä mahdollisuuksista.

Harrastukset
Muistakaa huomioida nuoren harrastukset, kun valitsette ryhmää. Leirijaksolta ei voi poistua. Yleensä talvilajien harrastajat ovat kesällä leirillä ja päinvastoin.

Käytännössä kaikki merkinnät voi kerätä oman aikataulun mukaan. 
Pakollisia ryhmäkohtaisia kokoontumisia ennen lähijaksoa on leiriläisillä vain kaksi (ripari-ilta ja ennakko-opiskelu) ja päiväkoululaisilla yksi (päiväkoulun ilta). 

Kertokaa rippikoulun aikataulut ajoissa nuoren harrastusryhmän vetäjille, niin he tietävät varautua nuoren poissaoloon rippikoulun vuoksi. Nuoren ei pidä joutua yksin selittämään poissaoloaan. Voi olla tilanne, että samassa joukkueessa on jonkun toisen seurakunnan rippikoululaisia ja joukkueen menoja on suunniteltu heidän aikataulujen perusteella. 

Sairastuminen
Sairastumiselle emme voi mitään. Jos sairastut, kun on ryhmäkohtainen kokoontuminen, on reilua ilmoittaa meille poissaolosta etukäteen. Varmasti keksimme aina sopivan ratkaisun tilanteeseen.

Merkintävihko
Merkintävihkoja jaetaan Vähänkyrön yläkoulun kautta ennen syyslomaa, luultavasti keskiviikkona 7.10. Jos nuori sattuu olemaan tuolloin pois koulusta, tai hän käy jotain toista koulua, niin tavoittelemme näitä nuoria myöhemmin henkilökohtaisesti. 

Merkintävihkoja on saatavilla myös kirkkoherranvirastosta. Vihkoa voi kysellä myös suoraa Jounilta tai Päiviltä. Varmasti kaikki ehtivät saada vihkon ja ilmoittautua ajoissa. Ilmoittautumisen nopeus ei vaikuta ryhmävalintoihin. 

Nuori saa aloittaa merkintöjen keräämisen heti kun saa vihkon. Täysi vihko antaa oikeuden osallistua lähijaksolle (leiri, päiväkoulu).

Merkintävihko on omaan seurakuntaan tutustumista
Merkintöjen keräämisen tarkoituksena on tutustua omaan seurakuntaan, sen toimintaan ja työntekijöihin hieman tarkemmin. Siksi merkinnät kerätään ensisijaisesti Vähänkyrön seurakunnan tilaisuuksista. 

Merkinnän kirjoitus vihkoon
Nuori saa käydä tilaisuuden jälkeen hakemassa merkinnän työntekijältä. Työntekijä saa vaatia, että nuori tuli ajoissa paikalle ja käyttäytyi asiallisesti. On kaikkien kannalta epäreilua, jos nuori tulee jumalanpalvelukseen vähän ennen loppua ja tulee silti pyytämään merkintää.

Jos merkinnän hakeminen työntekijältä tuntuu vaikealta, niin vanhempi voi tulla mukaan hakemaan merkintää. Tai vanhempi voi myös itse kirjoittaa merkinnän nuorelle. Tietenkin sillä edellytyksellä, että vanhempi itse oli läsnä tilaisuudessa. Kirjoittakaa päivämäärä, mikä tilaisuus ja vanhemman allekirjoitus. 

Merkintä toiselta paikkakunnalta
Tietenkin merkinnän voi hakea myös toisesta seurakunnasta. Mikäli esimerkiksi toinen vanhemmista asuu toisella paikkakunnalla, niin nuori voi viikonloppuna hakea merkinnän sieltä jumalanpalveluksesta. Tai jos käydään isovanhempien luona. Mutta ei ole tarkoitus, että ryhmä vähäkyröläisiä nuoria päättää lähteä vaikkapa Seinäjoelle jumalanpalvelukseen!!!

Jos sukuun osuu kirkollisia toimituksia (kaste, häät ja hautajaiset), nuori voi hakea myös sieltä merkinnän. Näissä tapauksissa on varmaan viisainta, että vanhempi allekirjoittaa merkinnän. Kirjoittakaa merkinnän yhteyteen mikä tilaisuus on kyseessä. Tärkeintä on, että tilaisuus on muistissa vihkossa. 

Vihko kotona
Nuoren kannattaa käydä tilaisuuden jälkeen juttelemassa työntekijälle myös siinä tapauksessa, jos vihko on kotona. Parasta olisi kirjoittaa merkintä erilliselle paperille, jota säilytetään vihkon yhteydessä. Mutta työntekijä voi myös kirjoittaa nimen omiin muistiinpanoihin. Tällöin asia pitäisi käydä sopimassa saman työntekijän kanssa myöhemmin. Työntekijöiden on mahdotonta tietää toisten työntekijöiden muistiinpanoista. Merkinnän kirjoittaminen kaverin vihkoon on vähän hankala juttu, koska myös se kaverin vihko voi unohtua ja jopa kadota. Ja näiden tapausten selvitteleminen on haastavaa. 

Säilyttäkää vihko huolella. Paperinen vihko on ainoa todiste kerätyistä merkinnöistä. Jos vihko katoaa, joudutaan kerääminen aloittamaan alusta. 

Mistä saa tietoa seurakunnan toiminnasta
Seurakunta tiedottaa toiminnastaan monella eri tavalla. 
Tärkein kanava ovat seurakunnan kotisivut (www.vahankyronseurakunta.fi). Sieltä löytyy tietoa seurakunnan toiminnasta, toimipaikkojen osoitteet ja työntekijöiden yhteystiedot. Ajankohtainen toiminta löytyy erityisesti kohdasta ”kirkolliset ilmoitukset”.
Kirkolliset julkaistaan tiiviisti myös Pohjankyrö-lehdessä. 
Kaksi kertaa vuodessa koteihin jaetaan ”Kotiseurakunta-lehti”. (Paitsi jos postilaatikossa on mainoskielto) 
Lehti on luettavissa myös kotisivuilla pdf-muodossa (uusin syksy 2026).  
Lehteä on jaossa myös kirkon ovilla ja kirkkoherranvirastossa. 
Seurakunnalla on facebook-sivut.
Nuorilla on oma insta (vahankyronnuoriseurakunta) 
Myös muilla työaloilla on omia kanavia, kuten alakoululaisten insta (vahiksenmuksut)

Opetelkaa seuraamaan seurakunnan tiedotusta ja kirkollisia ilmoituksia. 
Nyrkkisääntö esimerkiksi jumalanpalvelusten suhteen on, että jos seinäkalenterissa päivä on merkitty punaisella värillä, pidetään seurakunnassa ainakin yksi tilaisuus. Isompien juhlapyhien (joulu, pääsiäinen) aikoihin voi olla useita tilaisuuksia päivässä. Mutta juhlapyhinä tilaisuuksien ajankohta voi vaihdella. 

Nykyaikana harva asia tipahtaa suoraan eteen. Jokaisen täytyy hiukan nähdä vaivaa ja ottaa asioista selvää. Rippikoulu on seurakuntaan tutustumista. 

Uudet kotisivut.
Ensi vuonna 2027 uusitaan seurakunnan kotisivut. Uudet sivut aukeavat luultavasti kevätkaudella, siis kesken rippikouluvuoden. Tämä voi tuntua haastavalta. Mutta varmasti tästäkin selvitään. Aina voi laittaa työntekijöille viestiä.

Kirkon remontti
Vähänkyrön kirkon remontti alkaa marraskuun alussa. Rippikoulujen aloitusjumalanpalvelus 1.11. on viimeinen tilaisuus kirkossa ennen remonttia. Remontin pitäisi valmistua heinäkuun 2027 loppuun mennessä. Remontin aikana kirkko on suljettu. Kaikki tilaisuudet pidetään ensisijaisesti seurakuntatalolla. Hautajaisia voidaan pitää myös siunauskappelilla. Toiminnan kannalta on tulossa ruuhkainen vuosi. 

Leirien konfirmaatiot Isonkyrön kirkossa!
Konfirmaatiot ovat isoja tilaisuuksia. Kirkon remontin vuoksi leirien konfirmaatiot on varattu Isonkyrön kirkkoon. Ja ajankohta ei ole klo 10 kuten yleensä, vaan vasta klo 13.00. 
Talviryhmän konfirmaatio on ensimmäisenä pääsiäispäivänä su 28.3. ja klo 13.00, ei siis toisena pääsiäispäivänä kuten meidän konfirmaatiot on yleensä pidetty. 
Kesäkuun leirin konfirmaatio on su 20.6.2027 ja siis klo 13.00. 
Päiväkoulun konfirmaatio on seurakuntatalolla ja tavalliseen aikaan klo 10.00.
Katsokaa kaikki aikataulut tarkasti tuolta alempaa. 

Vihkon palautus
Jumalanpalvelus pidetään joka sunnuntai. Ja muita tilaisuuksia pidetään paljon. Kyllä vihkon saa helposti täyteen. Heti kun vihko on täynnä, sen voi palauttaa. Vihkon voi antaa viimeisen merkinnän kirjoittajalle. Tai tuo se Jounille tai Päiville. Tärkeintä on, että vihko pysyy tallella.

Vanhemmat, tutustukaan merkintävihkoon. 
Vanhempien on hyvä seurata merkintöjen keräämisen edistymistä. Joka vuosi noin 10 vihkoa katoaa. Jos vihko katoaa, me luotamme vanhempien ilmoitukseen mitä merkintöjä kadonneessa vihkossa oli. 

Päiväkoulu on hyvä vaihtoehto
Joskus nuorilla on käsitys, että ainoastaan leiri on ”oikea” rippikoulu. Tämä on kuitenkin väärä käsitys. 

Päiväkoulu on aivan yhtä oikea rippikoulu. Päiväkoulussa ei yövytä leirikeskuksessa. Päiväkoulussa opiskellaan ja syödään välillä lounas. Päiväkoulun yhteydessä asioiden pohtiminen voi olla jopa antoisampaa, koska nuoret jaksavat olla läsnä. 

Leireillä on tiivis päiväohjelma. Leiripäivä kestää aamusta iltamyöhään. Päivän aikana touhutaan paljon yhdessä suurella joukolla. 

Jos nuori ei opiskele isossa luokassa tai ei esimerkiksi jaksa käydä täysiä koulupäiviä, voi leirille osallistuminen olla haastavaa. Nuorella voi olla myös sellainen lääkitys, että leirille osallistumista ei suositella. Leirille kannattaa hakeutua ainoastaan siinä tilanteessa, että varmasti jaksaa varsin pitkiä päiviä. 

Leirillä nuoren täytyy myös pystyä toimimaan itsenäisesti. Leirillä nuoren täytyy osata mennä nukkumaan ja antaa toistenkin nukkua. 

Eivätkä kaikki nuoret halua leirille. Eikä tarvitsekaan haluta. Tätä ei vain mielellään kerrota muille, koska saatetaan pelätä jonkinlaista leimaantumista. Voi kun jokainen nuori voisi valita itselleen sopivan vaihtoehdon ilman ulkopuolelta tulevia odotuksia. Joskus on ollut tilanteita, että leirillä nuoren kaikki voimat ovat menneet vain leirillä selviytymiseen. 

Päiväkouluryhmä jää usein pieneksi. Siksi uskallamme sanoa, että päiväkouluryhmään mahtuu jokainen siihen hakenut. Päiväkoulun lähijakson tarkempi aikataulu varmistuu sen jälkeen, kun tiedetään ryhmän koko. Vaikka päiväkoulu jäisi pieneksi, se kuitenkin varmasti järjestetään. 

Ryhmäjako
Ryhmäjako tehdään niillä tiedoilla, jotka annetaan ilmoittautumisen yhteydessä. 

Leirit pyritään jakamaan mahdollisimman samankokoisiin ryhmiin. Lisäksi pyrimme jakamaan tytöt ja pojat suurin piirtein tasan. Olisi ihanne, jos mahdollisimman monelle nuorelle ei ryhmällä olisi niin kovin suurta merkitystä. Vaan tärkeintä olisi päästä kaverin kanssa samalle leirille. Tästä oli puhetta jo edellä. 

Ryhmäjako aiheuttaa aina keskustelua. On käytännössä mahdotonta, että kaikkien ensisijaiset toiveet leirin suhteen toteutuvat. Toivomme vanhempien vastuuta jo tässä ilmoittautumisvaiheessa.

Ryhmäjako pyritään tekemään joulukuulla. Tieto ryhmästä lähetetään sähköpostiin. Emme voi lähettää kotiin ryhmän nimilistaa, vaan ainoastaan että missä ryhmässä kyseinen nuori on.  Emme myöskään voi julkaista yleistä ryhmäjakolistaa koululla.

Ryhmien aikataulut tarkemmin. Osa näistä tiedoista löytyy myös merkintävihkon merkinnöistä.

Ykkösryhmä (leiri hiihtolomalla), paikka Alskat
Arvioitu rippikoulumaksu 75 €
Su 1.11. aloitusjumalanpalvelus Vähänkyrön kirkossa klo 10 
Ke 20.1. ripari-ilta nuortentila klo 18-20
Su 7.2. riparimessu klo 10 Vähänkyrön seurakuntatalo
Ke 10.2. vanhempainilta srk-talo klo 18.00 (vain vanhemmat)
Ke 24.2. ennakko-opiskelua nuortentila klo 18-20
La 27.2.–to 4.3. leirijakso Alskat (5 yötä)
Konfirmaatioharjoitus hoituu leirijaksolla.
Konfirmaatio Isonkyrön kirkossa su 28.3.2027 klo 13.00 (os. Ruusupurontie 31)
(konfirmoitavat kirkkoon jo klo 12.00) 
Leiristä ja konfirmaatiosta tarkemmin leirikirjeessä. 

Kakkosryhmä (leiri kesäkuulla), paikka Alskat 
Arvioitu rippikoulumaksu 75 €
Su 1.11. aloitusjumalanpalvelus Vähänkyrön kirkossa klo 10
Ke 3.2. ripari-ilta nuortentila klo 18-20
Su 7.2. riparimessu klo 10 Vähänkyrön seurakuntatalo
Ke 12.5. vanhempainilta srk-talo klo 18.00 (vain vanhemmat)
To 13.5. ennakko-opiskelua nuortentila klo 18-20
Su 13.6.–pe 18.6. leirijakso Alskat (5 yötä). 
Konfirmaatioharjoitus hoituu leirijaksolla 
Konfirmaatio Isonkyrön kirkossa su 20.6.2027 klo 13.00 (os. Ruusupurontie 31)
 (konfirmoitavat kirkkoon jo klo 12.00) 
Leiristä ja konfirmaatiosta tarkemmin leirikirjeessä.

Kolmosryhmä, päiväkoulu kesäkuulla, paikka Vähänkyrön srk-talo
Päiväkoulun ruokamaksu on 25 € (Oli aikaisemmin ilmainen)
Su 1.11. aloitusjumalanpalvelus Vähänkyrön kirkossa klo 10
Su 7.2. riparimessu klo 10 Vähänkyrön seurakuntatalo
Ke 21.4. klo 18 päiväkoulun ilta, ryhmän nuoret ja vanhemmat osallistuvat yhdessä
Päiväkoulun lähijakso (5 päivää) vko 23, ma 7.6.–pe 11.6. päivisin n. klo 9-14. Tarkentuu myöhemmin.
Konfirmaatio Vähänkyrön seurakuntatalolla su 13.6.2027 klo 10.00
Lähijaksosta ja konfirmaatiosta tarkemmin kirjeessä.

Neljäs vaihtoehto ilmoittautumislinkissä on Selkorippikoulu

Mikä on selkorippikoulu
Pohjanmaan rovastikunta (meidän rovastikunta) ja Järvi-Pohjanmaan rovastikunta järjestävät vuoro vuosina selkorippikoulun, joka on tarkoitettu lähinnä kehitysvammaisille nuorille. Vuonna 2027 selkorippikoulu pidetään Vaasassa. Selkorippikoulun opettaja on kehitysvammatyön pastori Marja-Liisa Latvatalo yhdessä seurakuntien sopimien muiden työntekijöiden ja avustajien kanssa. 

Myös selkorippikouluun täytyy ilmoittautua. Selkorippikoulu on neljäntenä vaihtoehtona ilmoittautumislinkissä. Selkorippikoulun opettajat tiedottavat tarkemmat rippikoulun aikataulut ilmoittautuneille. 

Selkorippikoulusta voi tiedustella jo ilmoittautumisvaiheessa suoraa kehitysvammatyön pastori Marja-Liisa Latvatalolta puh. 040 016 7509. Marja-Liisan kanssa perheet voivat sopia yksilöllisesti myös seurakuntaan tutustumiset (merkinnät). Selkoriparista voi kysellä myös Vähänkyrön diakonilta Eliisa Siljanderilta. 

Henkilökohtainen avustaja selkorippikoulussa
Selkorippikouluun ilmoittautuvien täytyy kertoa ilmoittautumislinkissä, tarvitseeko nuori henkilökohtaista avustajaa jokapäiväisissä toimissaan. Linkin lopussa on kenttä, mihin asian voi kertoa. 

Mikäli nuori tarvitsee avustajaa, perheen täytyy hakea Pohjanmaan hyvinvointialueen vammaispalvelulta henkilökohtaista avustajaa rippileirille. Henkilökohtaista avustajaa voi hakea vain vammainen henkilö tai hänen huoltajansa. Seurakunta ei voi hakea henkilökohtaisia avustajia. Hakemus pitää tehdä reilusti hyvissä ajoin, jotta päätös ehditään tehdä ja avustaja konkreettisesti järjestää leirijaksolle. 


Rippikoulu muualla
Nuori voi käydä myös järjestön, yhdistyksen tai jonkin muun tahon järjestämän rippikoulun. Yleensä myös konfirmaatio tapahtuu tällaisen rippikoulun yhteydessä. 

Muualle rippikouluun menevien ei tarvitse ilmoittautua linkin kautta. Teille riittää, että perhe ilmoittaa Jounille (sähköpostilla, tekstiviestillä tai WhatsApp) seuraavat 3 asiaa:
1. Rippikoululaisen nimi
2. Rippikoulun paikka ja myös ajankohta, jos on jo tiedossa.
3. Huoltajan yhteystiedot (joko puhelinnumero tai sähköposti)
Nämä tiedot riittää. 

”Merkinnät” aina omassa seurakunnassa
Myös muualle rippikouluun menevät keräävät merkintävihkon. Pari merkintää vihkossa ei tosin koske muualle meneviä. Merkintöjen kerääminen vastaa ”seurakuntaan tutustumisjaksoa”. Tämä jakso täytyy olla suoritettuna ennen lähijaksoa. 

Huh huh
Tulipas tästä pitkä tiedote. Hyvä kun jaksoitte lukea. Tämä tiedote säilyy kotisivuilla koko vuoden. 

Voitte mennä ilmoittautumislinkkiin kunhan se aukeaa ja täyttää sinne tiedot. Tehkää hakemus yhdessä aikuinen ja nuori, ja kaikessa rauhassa. Linkki on avoinna su 8.11. klo 23.00 saakka.

Yhteinen aloitus ja ripari-info. 
Toivottavasti näemme kaikki sunnuntaina 1.11.2026 klo 10 aloitusjumalanpalveluksessa Vähänkyrön kirkossa. Kaikki Vähänkyrön uudet rippikoululaiset vanhempineen kutsutaan tuohon jumalanpalvelukseen. 

Heti jumalanpalveluksen jälkeen pidetään kirkossa lyhyt info- ja keskustelutilaisuus alkavista rippikouluista. Ilmoittautumislinkki on vielä tuolloin avoimena.

Jos jostain syystä et pääse tuohon jumalanpalvelukseen, haet vihkon ensimmäisen merkinnän jostain toisesta jumalanpalveluksesta.  

Tämä 1.11. jumalanpalvelus on muuten viimeinen tilaisuus Vähänkyrön kirkossa ennen kirkon remonttia!


Kaikissa rippikouluasioissa ottakaa rohkeasti meihin yhteyttä. Tallettakaa meidän numerot ja sähköpostit. 


Jouni Viirimäki 			Päivi Keränen
pastori 				nuorisotyönohjaaja-lähetyssihteeri
050 354 7806 (myös WhatsApp)		050 354 7814 (myös WhatsApp)
jouni.viirimaki@evl.fi 			paivi.keranen@evl.fi


